
A gondolkodás teste. A hiperreflexió fogalma Merleau-Ponty kései filozófiájában

Dolgozatomban amellett érvelek, hogy Merleau-Ponty A látható és a láthatatlan című kései művében megfogalmazott ontológiája csak a hiperreflexió fogalma alapján értelmezhető. Ebben a műben a szerző a gondolkodás és a valóság klasszikus szembenállását igyekszik felszámolni: a valóságot egy a szubjektum és az objektum metafizikus elválasztását megelőző univerzális érzéki közegként igyekszik fenomenológiailag leírni. Ezt a közeget nevezi húsnak. Nem létezik külső szemlélő: ebből a valóságból emelkedik ki az a gondolkodás is, amely mindezt elgondolja.
A hús közegét azonban nem lehet egy egységes gondolati térképen kiterítve leírni, hiszen így ismét a külső megfigyelő pozíciójához térnénk vissza. Amellett érvelek tehát, hogy a hús ontológiájának megalkotása csak a hiperreflexió fogalmának segítségével lehetséges, amely azonban csak említés szintjén jelenik meg a műben. Tézisem szerint (1) ha azonnal elvetnénk a reflexió módszerét, és a világ eredetiségét, a hús univerzális közegét közvetlenül igyekeznénk megragadni, akkor egy reflektálatlan külső szemlélő prekritikai pozíciójához jutnánk vissza. (2) A hiperreflexió azonban azt jelenti, hogy a tapasztalatot a tiszta gondolkodásra redukáló reflexió útvonalát végig kell járni, ám utolsó lépésben önmagára is alkalmazni kell. A hiperreflexió célja annak kimutatása, hogy a reflektáló alany nem egy abszolút szubjektum, hanem maga is a világ eredendőbb közegében van szituálva.
Dolgozatomban először a kései ontológia legfontosabb fogalmait elemzem (reverzibilitás, differenciáció, kiazmus, hús), majd pedig a reflexiótól a hiperreflexióhoz vezető útvonalat járom végig. Itt bevezetem a világ egyszeriségének fogalmát, amely által véleményem szerint erőteljesebb alátámasztást nyer a hiperreflexióra való áttérés szükségessége, mint a szerző érvelése alapján. Végül annak igyekszem egy lehetséges kifejtését adni, hogy miként emelkedik ki a gondolkodás a hiperreflexió során újra felfedezett világból. Ennek érdekében bevezetem a „transzcendentális hiperreflexió” fogalmát, amely a valóság folytonos és kezdet nélküli differenciálódását tárja fel, valamint az „eidetikus hiperreflexió” fogalmát, amely a világ folytonos és vég nélküli egységesülését írja le.



